Diari Oficial de la Generalitat Valenciana


Sumari del DOGV 6829, del 30-07-2012 (2012/7168)

RESOLUCIÓ de 26 juny de 2012, de la Direcció General d'Avaluació Ambiental i Territorial, per la qual s'ordena la publicació d'unes resolucions complementàries a les declaracions d'impacte ambiental dels termes municipals de: Zarra, Benicarló; Algemesí; Sinarcas i Alacant. Expedients: 32/02-AIA; 398/3512-AJE; 299/7656-WVI; 026/0622-UZT i 49/8663-YMD.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6829

Data del DOGV
:   30-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/7168


Data del document
:   26-06-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Sinarcas
    * Benicarló
    * Alacant
    * Zarra
    * Algemesí
    * impacte ambiental

RESOLUCIÓ de 26 juny de 2012, de la Direcció General d'Avaluació Ambiental i Territorial, per la qual s'ordena la publicació d'unes resolucions complementàries a les declaracions d'impacte ambiental dels termes municipals de: Zarra, Benicarló; Algemesí; Sinarcas i Alacant. Expedients: 32/02-AIA; 398/0021-YSV; 299/4711-ZPK; 026/6825-BUP i 49/1478-SCY. [2012/7168]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la seua notificació al titular, la declaració d'impacte ambiental es publicarà en el Diari Oficial de la Comunitat Valenciana, resolc,  
  
Article únic  
Publicar en el Diari Oficial de la Comunitat Valenciana les resolucions complementàries a les declaracions d'impacte ambiental corresponents als expedients; 32/02-AIA Zarra; 398/8361-ROK Alacant; 299/5678-FGX Benicarló; 026/9958-AND Algemesí, i 49/4993-OFA Sinarcas.  
  
«Resolució complementària a la declaració d'impacte ambiental  
  
Expedient: 32/02-AIA.  
Promotor: Guadalaviar, Consorcio Alabe-Enerfin.   
Autoritat substantiva: Direcció General d'Energia. Conselleria d'Infraestructures i Transports.  
Objecte del projecte: instal·lacions eòliques de la zona 10 del Pla Eòlic de la Comunitat Valenciana. Línia elèctrica de 132 Kv entre ST Villanueva i ST Ayora. Suports 31 a 36. Localització: terme municipal de Zarra.  
La Direcció General d'Energia remet, el 25 de setembre de 2008, la documentació presentada per l'empresa adjudicatària de la zona 10 (Guadalaviar, Consorci Alabe-Enerfín) junt amb la sol·licitud d'autorització administrativa de modificació, entre els suports 31 a 36, de la línia elèctrica del sistema d'evacuació entre la ST de Vilanova a la ST d'Ayora.  
Revisada la documentació remesa es tramita un requeriment a l'empresa promotora d'ampliació relativa a la justificació de la modificació a la consideració d'alternatives en els termes següents:   
  
"Del contingut de la documentació presentada es constaten els fets següents:  
1. La Direcció General d'Energia notifica a l'Ajuntament de Zarra, en data 22 de maig de 2007, la Resolució d'autorització de la línia elèctrica entre la ST Villanueva i la ST Ayora (exp. ATELINE 2006/103/46).  
2. L'Ajuntament de Zarra sol·licita, el 14 de desembre de 2007, a l'empresa adjudicatària, la modificació d'un tram de línia elèctrica ja que és incompatible urbanísticament amb una sèrie d'infraestructures essencials per a potenciar l'interés turístic del municipi i afavorir-ne el creixement. No s'adjunta cap documentació que certifique esta incompatibilitat ni l'àmbit d'esta.   
3. D'acord amb la documentació, annexa a la sol·licitud d'autorització de modificació de traçat i declaració d'utilitat pública, presentada pel promotor davant de la Conselleria d'Infraestructures i Transport, el 8 de setembre de 2008 el traçat es modifica entre els suports 31 a 36, i es desplaça cap al nord.   
De la informació complementària, sol·licitada verbalment a l'empresa adjudicatària, s'obtenen les dades següents:  
1. L'obra civil corresponent als camins d'accés i a la fonamentació dels suports, i l'armament d'estos es troba executada d'acord amb la modificació que ara es tramita.  
2. Les actuacions urbanístiques, presumptament incompatibles, s'ubiquen en la parcel·la 160 i limítrofes del polígon 6 de Zarra i consistixen en l'ampliació de les instal·lacions d'un rostidor que existix actualment (situat a la distància reglamentària del traçat aprovat).  
3. D'acord amb la informació facilitada pel Servici Territorial d'Ordenació Territorial de València, es va sol·licitar, el 3 de març de 2008, en l'esmentada ubicació, declaració d'interés comunitari per a la instal·lació d'un centre esportivorecreatiu, en una superfície de 113.000 m², en el qual s'inclouen un local social, hotel, plaça de bous, etc., el qual es troba en fase d'admissió a tràmit.   
Per tant, basant-se en tot el que s'ha dit anteriorment, se li comunica:  
1. Que el traçat de la línia elèctrica aprovada no presenta incompatibilitat urbanística amb les activitats actualment autoritzades en el sòl no urbanitzable del municipi de Zarra.  
2. No obstant això, no hi ha inconvenient, per part esta Conselleria, en la valoració ambiental d'una modificació del traçat en previsió de la futura instal·lació d'activitats que puguen ser d'interés per al municipi, sempre que les afeccions del nou traçat siguen inferiors o semblants al traçat aprovat.   
3. No obstant això, la modificació proposada entre els suports 31 a 36, contràriament al que ha indicat l'Ajuntament de Zarra, comporta un major impacte sobre el medi respecte del projecte de línia aprovat, ja que implica:  
- Un major impacte visual, en la fase de funcionament, sobretot des dels nuclis urbans més pròxims: Zarra i Teresa de Cofrentes.  
- Afecció directa a la vegetació natural desenrotllada sobre materials en fàcies Keuper (gres i argiles guixenques), tant pel camí d'accés per a l'execució del suport 32 modificat com per la superfície afectada per a la fonamentació d'este suport, i per tant susceptibles d'albergar vegetació gipsícola que constituïx un dels hàbitats (1520) inclosos en l'àmbit del LIC de la Vall d'Aiora i Sierra del Boquerón, classificat com a prioritari per la Directiva d'Hàbitats (1520)   
- Afecció indirecta sobre la vegetació de l'entorn de l'obra civil per a l'execució del suport 32 per l'increment del risc d'erosió.   
- Possible afecció al bosc de ribera ja que l'encreuament del nou traçat es projecta sobre un tram del riu Zarra amb vegetació més densa i desenrotllada. Estes formacions pertanyen als hàbitats de boscos de galeria de Salix i Populus alba (92 A0) inclosos en l'àmbit del LIC de la Vall d'Aiora i Sierra del Boquerón.  
4. En conseqüència, s'hauran d'estudiar traçats alternatius que mantinguen el traçat i la ubicació dels suports abans de l'encreuament del riu Zarra (suports 31, 32 i 33) conforme al projecte aprovat, i suggerir dos possibles alternatives en este sentit que es grafien en el plànol annex.   
  
La viabilitat de l'alternativa 1, per a evitar la possible afecció al bosc de ribera, podria dependre de l'alçària dels suports 33 i 33N.  
Així mateix, en l'alternativa 2 la cota del suport 33N podria requerir la variació dels suports limítrofs (33 i 34).  
Per tant, un dels aspectes que s'ha de considerar en l'avaluació ambiental d'ambdós alternatives serà l'alçària dels suports a fi de valorar-ne l'impacte visual".  
El dia 7 de novembre de 2008 es rep contestació de l'empresa promotora, la qual presenta una solució al tram comprés entre els suports 31 a 36 que s'ajusta bàsicament al traçat de l'alternativa 1 proposada per esta Direcció General amb les modificacions següents:  
  
- En el marge esquerre del riu se situen només dos suports: el 31 manté la posició del projecte aprovat i el 32M s'ubica a 18 metres al nord-oest de la posició original del suport 33   
- L'alçària del suport 32M s'incrementa fins a 30 metres a fi d'evitar l'afecció a la vegetació de ribera del riu Zarra, que s'encreua entre els suports 32M i 33N   
Consideracions ambientals   
L'òrgan substantiu remet, per a la valoració ambiental, la modificació del traçat entre els suports 31 a 36 de la línia entre la ST Vilanova i la ST Ayora, a pesar que no resulta incompatible urbanísticament amb el planejament vigent del terme de Zarra.  
La proposta de modificació del promotor té un impacte notablement superior al projecte aprovat derivat de la ubicació del suport 32N, per afecció directa a formacions vegetals gipsícoles considerades hàbitats prioritaris i afecció indirecta ja que s'incrementa el risc d'erosió i per comportar un impacte visual notablement superior.  
Es requerix, per tant, al promotor l'estudi d'alternatives que comporte un impacte igual o menor que el del projecte aprovat, i es proposa des d'esta Direcció General dos possibles alternatives que impliquen, en tot cas, l'eliminació de la posició del suport 32N i l'ajustament del traçat al projecte aprovat en el marge esquerre del riu Zarra.  
  
L'empresa promotora opta per una solució que s'ajusta bàsicament a l'alternativa 1 d'esta Direcció General que des del punt de vista ambiental es considera, en conjunt, semblant respecte del projecte aprovat per les raons següents:  
- Es manté el nombre de suports total en el tram entre els suports 31 a 36 (6 suports ambdós inclusivament) respecte del projecte inicialment aprovat, reduint el nombre de suports en el marge esquerre del riu Zarra amb el consegüent increment en el marge dret, resultant una distribució més equidistant dels suports.   
- La nova distribució dels suports i els consegüents accessos és més favorable topogràficament i geotècnicament que la del traçat original, cosa que redunda en una disminució dels impactes residuals de l'obra civil i del risc d'erosió.   
- L'impacte visual, del conjunt del tram, es considera semblant al del projecte aprovat.  
Ja que l'obra civil està d'acord amb la proposta inicial del promotor, l'acceptació ambiental de la modificació del tram entre els suports 31 a 36 ha d'incloure els condicionants necessaris per a garantir la reparació del dany causat per aquelles actuacions que no es consideren acceptables des del punt de vista ambiental i que es concreten en l'obra necessària per a la instal·lació del suport 32N: accés, fonamentació, armament del suport, etc.  
Per tot això i fent ús de les facultats que tinc legalment atribuïdes formule la resolució següent:  
  
Primer  
Estimar acceptable des del punt de vista ambiental, sense perjuí de les autoritzacions sectorials que siguen d'aplicació, l'execució del tram entre els suports 31 a 36 de la línia de 132 Kv entre la ST de Vilanova a ST Ayora que forma part de les instal·lacions eòliques de la zona 10, d'acord amb el traçat i la ubicació dels suports consignats en la documentació presentada davant d'esta Direcció General el dia 7 de novembre de 2008, sempre que no existisca afecció al patrimoni cultural i es complisquen els condicionants establits en el punt segon d'esta resolució,   
  
Segon   
1. En el termini d'un mes des de la notificació d'esta resolució, el promotor ha de presentar davant d'esta Direcció General un informe extraordinari en què quede clarament reflectida l'afecció derivada de la instal·lació del suport 32N i el consegüent projecte de restauració de la superfície afectada.   
El projecte de restauració ha de contindre totes aquelles mesures correctores concretes per al restabliment de les característiques del medi prèviament a l'execució de l'obra: desmantellament de l'estructura del suport, restitució topogràfica, tècniques temporals de retenció de sòl i revegetació d'acord amb l'entorn i àmbit en què se situa (espècies, densitat, etc.).   
S'ha d'incloure la documentació gràfica, a escala adequada, tant de l'estat actual com de l'estat final.   
2. L'entrada en funcionament de les instal·lacions eòliques de l'àrea nord de la zona 10 quedara supeditada a la presentació i el vistiplau de la presentació de l'informe extraordinari de restauració a què fa referència el punt anterior.   
3. L'execució de les mesures correctores proposades en el projecte de restauració presentat, modificades o complementades si és el cas per esta Direcció General, s'ha de dur a terme en la tardor-hivern 2008-2009, i s'ha de comunicar la data de finalització de la restauració per mitjà d'un informe extraordinari acompanyat del corresponent reportatge fotogràfic.  
  
Tercer   
Notificar a les persones interessades que contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret consideren pertinents.  
Quart   
Publicar en el Diari Oficial de la Comunitat Valenciana esta resolució complementària de la declaració d'impacte formulada mitjançant la Resolució de la directora general de Gestió del Medi Natural de 30 de novembre de 2008, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
València, 14 de novembre de 2008. La directora general de Gestió del Medi Natural: M. Ángeles Centeno Centeno.»  
  
  
«Resolució  
Expedient: 398/1713-USH.  
Títol: Estudi informatiu de la prolongació de la línia 1 de FGV a Alacant, TRAM, fins a l'aeroport de l'Altet. Tram Estació Intermodal-Babel.  
Autoritat substantiva: Conselleria d'Infraestructures i Transport.  
Localització: terme municipal d'Alacant.   
En data 20 d'octubre es rep en esta Conselleria el document de consultes prèvies de l'estudi informatiu de la prolongació de la línia 1 de FGV a Alacant, TRAM, fins a l'aeroport de l'Altet. Tram Estació Intermodal-Babel, junt amb un escrit l'objecte del qual és demanar informe sobre la necessitat o no de sotmetiment a avaluació d'impacte ambiental.   
Síntesi de la documentació rebuda  
La documentació presentada consta d'una breu descripció dels apartats següents:  
- Ubicació i característiques del projecte.  
- Descripció del medi.  
- Característiques del potencial impacte.  
- Pla de mesures protectores i correctores.  
- Programa de vigilància ambiental.  
- Conclusió  
L'actuació es planteja com a prolongació de l'actual línia 1 des de la futura Estació Intermodal de TRAM (al costat de l'actual Estació d'ADIF), fins a l'encreuament del traçat amb el barranc de les Ovelles. El recorregut total és en zona urbana i, majoritàriament, en túnel.   
Inicialment s'executa un túnel urbà que partix de la capçalera oest de l'esmentada Estació Intermodal i discorre sota el carrer Ausó i Monzó i, després de creuar la Gran Via sota l'avinguda d'Oriola, ix a la superfície en la zona de Babel, enfront del centre comercial Puerta de Alicante.  
Es preveuen quatre estacions: Gran Via, avinguda d'Oriola, Babel i possible estació futura de polígon industrial.  
Els condicionants que s'han de tindre en compte en la redacció del projecte són els següents:  
- Compatibilitat amb el tram adjacent al de l'actuació, en planta i alçat.  
- Compatibilitat amb el Pla de Reforma Interior de l'Ajuntament d'Alacant.  
- Cotes de les obres de drenatge que seran reposades per les obres d'integració del ferrocarril en la ciutat d'Alacant, que du a terme ADIF.  
2. Consideracions  
L'annex I, apartat 8.a) del Reglament d'Impacte Ambiental, aprovat pel Decret 162/90, del 15 d'octubre, del Consell de la Generalitat Valenciana, que desplega la Llei 2/1989, de 3 de març, de la Generalitat Valenciana, eximix expressament d'avaluació d'impacte ambiental els projectes de construcció de línies de tramvia el traçat dels quals discórrega íntegrament per sòl urbà.  
El Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental de Projectes establix, en l'article 16, que els projectes previstos en l'annex II, on s'inclouen els projectes de tramvies, metros aeris i subterranis, hauran de sotmetre's a avaluació d'impacte ambiental quan així ho determine l'òrgan ambiental, d'acord amb els criteris establits en l'annex III.  
  
A fi de determinar l'existència d'impactes ambientals significatius que aconsellen sotmetre el projecte a avaluació d'impacte ambiental, s'ha realitzat una anàlisi els elements fonamentals de la qual són els descrits en l'annex III del text refós de la Llei d'Avaluació d'Impacte Ambiental:  
1. Característiques del projecte:   
Es projecta la construcció de la prolongació de l'actual línia 1 de TRAM en una longitud de tres quilòmetres, dels quals els dos primers discorren en túnel.  
2. Ubicació del projecte:   
Discorre en la seua totalitat per sòl urbà, i no afecta la qualitat i capacitat regenerativa dels recursos naturals de l'àrea ni la capacitat de càrrega del medi natural.  
L'actuació té com a origen la nova Estació Intermodal d'Alacant i dóna accés fins a l'estació de Babel, així com a un ramal que s'estén pel polígon industrial de Babel fins una possible estació prop del barranc de les Ovelles, que s'implantarà en una fase posterior de l'actuació en funció de l'aplicació de l'entorn.  
Discorre en túnel durant els dos primers quilòmetres de recorregut per a salvar el nucli urbà. Dos de les quatre vies de què consta el túnel donaran originaran l'accés a la Universitat, fora de l'àmbit de l'estudi informatiu, mentres que les dos vies restants, amb destinació Babel, giren pel carrer Ausó i Monzó fins a la glorieta d'Álvarez Antón, lloc en què es preveu ubicar l'Estació Gran Via. Després d'esta primera estació, el túnel se centra en l'avinguda d'Oriola per a recórrer-la fins a l'estació Avinguda d'Oriola, en la confluència amb el carrer del Riu Muni. La traça se situa així en el bulevard dels carrers del Riu Muni i de Llíber, i es manté soterrada fins a salvar l'encreuament amb el carrer de la Vega, punt a partir del qual la rasant arriba a la cota de superfície. En este bulevard de 42 m d'amplària, enfront del centre comercial Puerta de Alicante, se situa l'Estació de Babel. A l'eixida d'esta estació, i després dels encreuaments a nivell del carrer de Sant Llorens i de la posterior glorieta que s'ha de regular per mitjà de semàfors, es projecta una possible Estació Polígon Industrial, abans de la zona del barranc de les Ovelles.  
Es travessa el barranc de Sant Blai que es troba soterrat i canalitzat en la zona d'influència, prenent-se les mesures oportunes per a evitar l'afecció a este llit.  
3. Característiques del potencial impacte:   
Atés el caràcter del projecte, i d'acord amb els criteris descrits anteriorment, els impactes generats per este, tant en la fase d'explotació com en la de construcció, es consideren compatibles amb el medi.  
  
Els sorolls generats per la maquinària han de complir la legislació vigent, evitant la realització d'obres o moviments de maquinària fora del període diürn.  
La principal afecció a la vegetació serà sobre espècies ornamentals, i pot ser necessari el tallament d'alguns exemplars arboris.  
  
S'ha de realitzar una prospecció arqueològica en què s'identifiquen tots els elements pertanyents al patrimoni cultural en la zona i que determine l'abast de la possible afecció, i establir amb la Conselleria de Cultura i Esport les mesures protectores o correctores oportunes.  
  
Els excedents de terres procedents de les excavacions necessàries s'han de portar a abocadors autoritzats, mentres que els materials de rebliment necessaris per a l'execució del projecte, s'han d'obtindre de préstecs o pedreres existents i legalment autoritzades.  
Respecte a les afeccions a la hidrologia i hidrogeologia s'ha de realitzar un estudi en profunditat per a valorar la possible afecció a l'aqüífer en la zona de la infraestructura que discorre en túnel, així com l'afecció al barranc de Sant Blai.  
Tenint en compte tot el que s'ha expressat anteriorment, resolc  
  
Primer   
L'estudi informatiu de la prolongació de la línia 1 de FGV a Alacant, TRAM, fins a l'aeroport de l'Altet. Tram Estació Intermodal-Babel, no està recollit en cap dels supòsits previstos en la legislació autonòmica d'impacte ambiental vigent, per als quals resulta preceptiu el sotmetiment a avaluació d'impacte ambiental.  
Vistos els criteris que s'han exposat respecte de l'annex III de la Llei 1/2008, relatius a les característiques del projecte, la seua ubicació i les característiques del potencial impacte, no es deduïx la possible existència d'impactes ambientals significatius, per la qual cosa es resol no sotmetre el projecte al procediment d'avaluació d'impacte ambiental.  
Segon  
Notificar als interessats que contra esta resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans que en defensa del seu dret consideren pertinents.  
  
Tercer  
Publicar esta resolució d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 17 del Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental de projectes.  
  
València, 27 de novembre de 2008. La directora general de Gestió del Medi Natural: M. Ángeles Centeno Centeno.»  
  
  
«Resolució complementària a la declaració d'impacte ambiental  
  
Expedient: 299/4372-QHX.  
Títol: Projecte de pla especial de reserva de sòl per a la implantació d'una estació depuradora d'aigües residuals en la partida de Vilaperdig.  
Promotor: Ajuntament de Benicarló.   
Autoritat substantiva: Ajuntament de Benicarló i Conselleria de Medi Ambient, Aigua, Urbanisme i Habitatge.  
Localització: terme municipal de Benicarló (Castelló).  
El 19 de novembre de 2008 es rep en el Servici d'Avaluació d'Impacte Ambiental documentació, remesa pel Servici Territorial d'Ordenació del Territori de Castelló de la Conselleria de Medi Ambient, Aigua, Urbanisme i Habitatge, relativa al condicionant número 1 de la declaració d'impacte ambiental del projecte de pla especial de reserva de sòl per a la implantació d'estació depuradora d'aigües residuals en la partida de Vilaperdig, a Benicarló, emesa el 17 d'abril de 2.008.   
  
En particular, el condicionant establia:   
L'òrgan promotor ha de sotmetre novament el projecte i el seu estudi d'impacte ambiental a informació pública, per un termini no inferior a 30 dies, en compliment del que establixen els articles 96 i 83 de la LUV i en la disposició final primera de la Llei 27/2006, perquè la informació pública realitzada és de 20 dies. En cas de presentar-se al·legacions de caràcter ambiental, s'han de remetre a l'òrgan ambiental. En este cas, l'aprovació definitiva del projecte quedarà supeditada a l'informe favorable del servici competent en avaluació ambiental, per mitjà de la formulació de resolució complementària, després que l'òrgan promotor valore el contingut de les al·legacions i les respostes emeses a estes.   
  
L'objecte de la remissió de l'esmentada documentació és la formulació d'esta resolució complementària.  
Consideracions ambientals  
La documentació que s'ha presentat és: còpia de l'expedient administratiu de la nova exposició al públic, còpia en CD del pla especial, de l'estudi d'integració urbanística i de l'estudi d'impacte ambiental.   
  
Mitjançant el Decret del tinent d'alcalde delegat de l'àrea d'Urbanisme de 14 de maig de 2008 es va sotmetre per segona vegada a informació pública del pla especial de reserva de sòl per a implantar l'estació depuradora d'aigües residuals, durant un termini de 30 dies hàbils. L'anunci va ser publicat en el Diari Oficial de la Comunitat Valenciana, número 2781, de 10 de juny de 2.008.   
Durant el període d'informació pública només s'ha rebut una al·legació, de caràcter ambiental, de data 14 de juliol de 2.008. En esta els propietaris de la parcel·la 182 del polígon 16, expressen, d'una banda, l'afecció de la seua parcel·la amb la reserva proposada pel pla especial i, d'altra banda, destaquen els treballs realitzats en transformació i millora de les finques per al desenrotllament de l'explotació agrària de la finca, subvencionada per la Generalitat Valenciana, en plena producció i rendiment en l'actualitat. Per això, proposen la instal·lació de la depuradora en altres terrenys inclosos en la delimitació del pla especial, de manera que no ocasione grans perjuís.   
El 17 de setembre de 2008, l'arquitecte municipal emet un informe tècnic en el qual conclou que, dins del pla especial, dins de la parcel·la PID 2 (fora per tant de les parcel·les de l'abocador no controlat), es troba un sòl destinat a aplec de terres i àrids sense afecció al sòl natural original, resultant esta parcel·la sense afecció a la parcel·la propietat de l'al·legant. Així mateix, s'indica que s'ha sol·licitat informe de la Conselleria d'Infraestructures i Transport, el qual s'ha emés verbalment i no s'han posat objeccions al canvi. En relació amb les afeccions sectorials, el canvi sol·licitat no afecta de forma distinta el llit de la Rambla de Cervera, ni el traçat de la carretera i les rotondes d'accés, per tant la reserva total de sòl dotacional i la seua afecció són idèntiques. En relació amb el patrimoni etnològic, el rafal existent en l'àmbit del pla especial, no es veu afectat. Per tant, s'accepta l'al·legació presentada i es modifica la posició de la subàrea PID 2, dins de l'àmbit del pla especial.  
El PID 2 presentat en la documentació actual diferix del presentat davant la conselleria amb competència en medi ambient en data 20 de desembre de 2007. S'ha modificat l'àrea ocupada pel PID 2, de manera que es reduïx l'ocupació cap al nord i s'augmenta cap a l'oest. A pesar d'esta modificació interna, atés que la superfície del pla especial (ja avaluat ambientalment) no ha sigut modificada, no es considera necessària una nova avaluació ambiental. Tot això, sense perjuí del compliment dels condicionants establits en la declaració d'impacte ambiental del projecte de pla especial de reserva de sòl per a la implantació d'una estació depuradora d'aigües residuals en la partida de Vilaperdig, emesa el 17 d'abril de 2008.  
Per tot el que s'ha expressat anteriorment, resolc:  
  
Primer  
Estimar que s'ha complit des del punt de vista ambiental el condicionant número 1 de la declaració d'impacte ambiental del projecte de pla especial de reserva de sòl per a la implantació d'una estació depuradora d'aigües residuals en la partida de Vilaperdig, emesa el 17 d'abril de 2008.  
  
Segon  
Es notifica a les parts interessades que contra esta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer   
Esta resolució complementària de la declaració d'impacte ambiental es publicarà en el Diari Oficial de la Comunitat Valenciana d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, modificat pel Decret 32/2006, de 10 de març, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.   
  
València, 28 de novembre de 2008. La directora general de Gestió del Medi Natural: M. Ángeles Centeno Centeno.»  
  
  
«Resolució  
Expedient: 026/1602-ROH.  
Titule: Autorització ambiental integrada per a una planta de producció de biodièsel.  
Promotor: Biocom Energía, SL.  
Autoritat Substantiva: Servici de Control Integrat de la Contaminació.  
Localització: parcel·les 89-B i 90-B del polígon industrial Cotes en el terme municipal d'Algemesí (València).  
Amb data 16 d'octubre de 2007 es va remetre, des de l'autoritat substantiva, una nota de règim intern en què es traslladava la sol·licitud presentada per l'empresa Biocom Energía, SL respecte de la Resolució de la secretaria autonòmica de Territori i Medi Ambient, de 13 de juny de 2007, de declaració d'impacte ambiental de l'expedient d'avaluació d'impacte ambiental 026/9747-XJJ.   
La sol·licitud presentada es referix a l'anul·lació del punt 4 del condicionat de la declaració d'impacte ambiental que fa referència a les condicions d'il·luminació exterior de la parcel·la de l'activitat industrial.  
Vist que la declaració d'impacte ambiental de l'expedient 026/8028-CXJ dicta en el punt 4 del condicionat que:  
"4. A fi de reduir l'afecció sobre l'espai protegit del Parc Natural de l'Albufera, la il·luminació exterior de la indústria ha de complir:   
  
4.1. Els llums de les lluminàries exteriors han de ser de vapor de sodi de baixa pressió o semblants, orientades de manera que el feix de llum es projecte sobre el sòl amb un angle inferior al 10%.  
4.2. Es prohibix la projecció de llum cap al cel per mitjà de l'ús de projectors, canons de llum, làsers o semblants i, en tot cas, s'ha d'evitar l'emissió de llum orientada cap amunt per mitjà de l'ús de pantalles adequades que eviten este efecte."  
Atesa la documentació presentada pel titular junt amb la sol·licitud remesa per la Direcció General per al Canvi Climàtic, el 16 d'octubre de 2007, i la nova documentació presentada pel titular, el 5 de desembre de 2007, com a resposta al requeriment d'esta Direcció General perquè s'indicaren els motius tècnics pels quals sol·licita la revisió del condicionant de la declaració.  
Atés l'informe del Parc Natural de l'Albufera, de 7 de maig de 2008, com a resposta a les al·legacions presentades per l'empresa, i traslladades des d'esta Direcció General el 18 de desembre de 2007, en el qual s'informa que la proposta presentada per la mercantil no provoca un impacte paisatgístic negatiu sobre el Parc Natural de l'Albufera, i no es veu inconvenient en la modificació dels condicionants d'il·luminació de la parcel·la recollits en la declaració d'impacte ambiental.  
  
Per tot això, i fent ús de les facultats que tinc legalment atribuïdes, resolc:  
  
Primer  
Modificar el punt 4 del condicionat de la declaració d'impacte ambiental aprovada mitjançant la Resolució de la secretària autonòmica de Territori i Medi Ambient, de 13 de juny de 2007, referent a l'expedient d'avaluació d'impacte ambiental 026/9539-IUQ, el qual queda redactat:  
"4. A fi de reduir l'afecció sobre l'espai protegit del Parc Natural de l'Albufera, la il·luminació exterior de la indústria ha de complir:   
  
4.1. Els llums de les lluminàries exteriors han de ser de vapor de sodi o semblants d'alta i baixa pressió fins a un 50%, i han d'estar orientades de manera que el feix de llum es projecte sobre el sòl amb un angle inferior a 75º.  
4.2. Es prohibix la projecció de llum cap al cel per mitjà de l'ús de projectors, canons de llum, làsers o semblants i, en tot cas, s'ha d'evitar l'emissió de llum orientada cap amunt per mitjà de l'ús de pantalles adequades que eviten este efecte."  
  
Segon  
Notificar a les persones interessades que contra esta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret s'estimen pertinents.  
  
Tercer  
Publicar en el Diari Oficial de la Comunitat Valenciana esta resolució, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'execució de la Llei 2/1989, de 3 de març, d'Impacte Ambiental.  
  
València, 3 desembre de 2008. La directora general de Gestió del Medi Natural: M. Ángeles Centeno Centeno.»  
  
  
«Resolució complementària a la declaració d'impacte ambiental  
  
Expedient: 49/6817-AMI.  
Títol: Modificacions substancials d'explotació avícola.  
Promotor: Industrias Avícolas Guillen, SL.  
Autoritat substantiva: Servici de Control Integrat de la Contaminació.  
Localització: noves parcel·les que s'inclouen com a part de l'explotació avícola existent: 41, 46, 47, 48 i 34 totes del polígon 15 en el terme municipal de Sinarcas (València).  
El projecte original compta amb declaració d'impacte ambiental positiva amb condicionants de data 15 d'abril de 2008.   
Les modificacions introduïdes comporten:  
1. L'ampliació de la superfície de l'explotació amb la inclusió de les parcel·les 34, 41, 46, 47 i 48 del polígon 15. La superfície total d'estes parcel·les és de 79.153 m². Per tant, la superfície total de l'explotació és de 279.663 m², la qual ocupa les següents parcel·les del polígon: 24, 30, 31, 32, 34, 39, 40, 41, 42, 43, 44, 45, 46, 47, 48, 49 i 50.  
Es modificarà la tanca exterior de l'explotació de manera que s'incloguen les noves parcel·les.   
2. Modificació en el nombre d'obertures d'eixida de la nau al parc d'hivern en la nau La Cresta i del parc d'hivern al pati exterior.  
  
3. Correcció en la descripció de la nau denominada La Marlanga, ja que el nombre total d'obertures d'eixida és de 18 mentres que en els plànols del projecte avaluat, per al qual es va obtindre la declaració d'impacte ambiental, era de 20.  
En data 2 d'abril de 2008 es comunica, des de la Conselleria d'Agricultura, Pesca i Alimentació, al Servici de Control Integrat de la Contaminació, en data 2 d'abril de 2008, les modificacions introduïdes en el projecte.   
En data 29 juliol de 2008 el Servici de Control Integrat de la Contaminació remet el document descriptiu de les modificacions introduïdes en el projecte a este Servici d'Avaluació d'Impacte Ambiental. Segons s'indica esta ampliació compta amb informe de compatibilitat urbanística. En data 25 d'agost de 2008 se sotmet novament el projecte al tràmit d'informació pública. No s'hi presenten al·legacions.  
  
Les noves parcel·les adquirides són limítrofes amb les parcel·les que conformaven l'explotació que ja va ser avaluada. Es tracta de terrenys de cultiu de secà en què s'intercalen xicotetes zones ocupades per vegetació forestal, sotabosc majoritàriament. Estes parcel·les seran incloses dins de la tanca perimetral de l'explotació sense que, segons la documentació presentada, s'haja previst cap actuació sobre les estes.   
  
Per tot això i fent ús de les facultats que tinc legalment atribuïdes formule la resolució següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que s'apliquen, les modificacions introduïdes en la granja avícola de posta, situada en el terme municipal de Sinarcas (València), promogut per Avícolas Guillen, SL, sempre que s'hi realitze d'acord amb les previsions de l'estudi d'impacte ambiental.  
  
Segon  
Notificar als interessats que contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret consideren pertinents.  
  
Tercer  
Publicar esta resolució complementària en el Diari Oficial de la Comunitat Valenciana.   
  
València, 15 de desembre de 2008. La directora general de Gestió del Medi Natural: M. Ángeles Centeno Centeno».  
  
València, 26 de juny de 2012.- El director general d'Avaluació Ambiental i Territorial: Juan Giner Corell.